Venemaa lõi täiendava instrumendi, milline olemuslikult on mõeldud pingete hoidmiseks ning eskaleerimiseks venemaa piiririikides.    Venemaa president Dmitri Medvedev  allkirjastas eile määruse välismaal elavate kaasmaalaste toetusfondi loomise kohta 2012. aastal, teatas RahvusRinghääling.    Presidendi ametlikul kodulehel avaldatud määruse tekstis on öeldud, et fond luuakse "eesmärgiga osutada välismaal elavatele kaasmaalastele toetust, mis on vajalik nende õiguste ja seaduslike huvide kaitseks elukohariikides". Fondi asutajateks on välisministeerium ja Sõltumatute Riikide Ühenduse (SRÜ), välismaal elavate kaasmaalaste ja rahvusvahelise humanitaarkoostöö  föderaalagentuur (Rossotrudnitšestvo).    Fondi vahendid saadakse föderaaleelarvest, vabatahtlikest sissemaksetest ja annetustest ning teistest allikatest. Millega fond konkreetselt tegelema hakkab, määrusest ei selgu.    Välismaal elavateks kaasmaalasteks loetakse alaliselt väljaspool Vene Föderatsiooni elavaid Venemaa kodanikke, NSV Liidu kodakondsusse kuuluvaid isikuid, kes elavad NSV Liidu kooseisu kuulunud riikides ja on saanud nende riikide kodakondsuse või muutunud kodakondsusetuteks, aga samuti  nende järeltulijaid. Sellel kategoorial on võimalik saada Vene kodakondsus lihtsustatud korras, vahendas Lenta.ru.    2006. aastal hakkas välismaal elavate kaasmaalaste küsimustega tegelema tollane president Vladimir Putin, käivitades nende Venemaale ümberasumise programmi. Algselt oli kavandatud, et Venemaale asustatakse ümber 300 000 inimest aastas, kuid esimese kahe ja poole aastaga kasutas seda võimalust vaid 10 000 inimest.